Visma Amplio

Visma Amplio Oy (aiemmin Visma Passeli Oy) on keskittynyt suomalaisille pienille ja keskisuurille yrityksille suunnattuihin ohjelmistoihin. 
Historia.
Vuonna 2023 Visma Passelista tuli Visma Amplio ja siihen yhdistettiin osa Visma Software Oy:stä.
Solanum / Passeli Ohjelmat / Visma Passeli (1990–2023).
Porilaiset veljekset Heikki Taipale ja Mika Taipale perustivat Solanum Oy:n vuonna 1990. He perustivat Ostoslinjan ja alkoivat markkinoida televisiossa kuluttajille erilaisia tuotteita. Yhtiön tuotteisiin kuului esimerkiksi Aromipesä, jota markkinoitiin Ostos TV:ssä. Passeli Ohjelmat Oy perustettiin vuonna 1996. Passeli-ohjelmisto oli kehitetty yhtiön omaan käyttöön, mutta sen oikeudet ostettiin yhteistyökumppanilta ja palvelua alettiin markkinoida muillekin. Kun tuote alkoi menestyä hyvin, veljekset päättivät keskittyä siihen. 
Lyhyempien Passeli-mainosten lisäksi vuosina 2003 ja 2004 tehtiin myös Passeli Studio -nimistä mainosohjelmaa. 15–20 minuuttia pitkiä mainoksia juonsi Reijo Salminen. Passelin piirretty tunnushahmo oli isopäinen ja kalju.
2000-luvun alkuun mennessä kymmenet tuhannet suomalaiset yrittäjät olivat ottaneet Passelin käyttöönsä. 
Yhtiö hankki myös SaaS-pohjaisen Netvisor-ohjelmistopalvelun, jota käytettiin vuonna 2011 noin 5500 yrityksessä.
Heikki Taipale ja hänen veljensä Mika Taipale myivät Passelin Vismalle vuonna 2011 Solanum Oy -yhtiönsä kautta. Passelia käytettiin tuolloin 650 eri toimialalla ja yhtiön liikevaihto oli 8,6 miljoonaa euroa. Kauppa teki 80 prosenttia yhtiöstä omistaneesta Heikki Taipaleesta vuoden hyvätuloisimman suomalaisen.
Vuonna 2012 Passelia ja Netvisoria käytettiin Suomessa yli 60 000 yrityksessä.
Vuonna 2015 Visma Passeli osti vuonna 2007 perustetun SaaS-pohjaisia ajanvarausjärjestelmiä valmistaneen DigitalBooker Finland Oy. Yhtiön työkaluja käyttivät esimerkiksi hierojat ja kampaamot. 
Vuonna 2017 Passeli-tuoteperheeseen kuului useita ohjelmistoja. Yhtiö aloitti yhteistyön Paybywayn kanssa.
Vuonna 2018 Visma Passeli osti Merit Software Oy:n. Merit Software kehitti kirjanpidon ohjelmistoja.
Vuonna 2020 yhtiö osti Paybywayn, jonka PayForm-tuote oli tarkoitettu verkkokauppoihin. Sen avulla kaupoissa on tarjolla useita eri maksutapoja: korttimaksaminen, verkkopankki, lompakkopalvelut, lasku ja osamaksu. Visma Passeli uudisti Verkkolaskut.fi-ohjelmiston.
Vuonna 2022 Merit Aktiva-ohjelmiston nimeksi tuli Passeli Merit.
Liinos/Visma Software (1988–2023).
Matti Häll perusti Liinoksen vuonna 1988.
1990-luvun lopulla Liinos osti Hansa-ohjelmistoa kehittäneen Compupron, Delectian ja Siemens-Nixdorfin kiinteistönhallintaliiketoiminnan. Pörssiin yhtiö listautui vuonna 1999.
Joulukuussa 2001 norjalainen Visma teki ostotarjouksen suomalaisesta toiminnanohjausjärjestelmiin keskittyneestä Liinoksesta. Sekä Liinos että Visma olivat keskittyneet Microsoftin tuotteisiin. Kyseessä oli Visman ensimmäinen yrityskauppa Suomessa. Kauppa toteutui vuonna 2002. Myöhemmin Liinoksen perustaja Matti Häll sai tuomion törkeästä sisäpiiritiedon väärinkäytöstä. Hän oli hankkinut Liinoksen osakkeita syksyllä 2001 perheelleen ja kahdelle yhtiön johtajalle.
Liinoksen nimeksi tuli Visma Software Oy. Vuonna 2022 Visma Software osti OWS Finland Oy:n, joka oli erikoistunut sanomanvälitykseen.
Visma Amplio (2023–).
Lokakuussa 2023 Visma Passelista tuli Visma Amplio ja siihen yhdistettiin osa Visma Software Oy:stä. Visma Softwaren liiketoimintoja jaettiin myös kolmeen muuhun Visma-yhtiöön: Visma Solutionsiin, Visma Devenoriin ja Visma Siriukseen. Visma Amplioon siirrettiin kolmen ERP-toiminnanohjausjärjestelmän (Nova, Visma.net ja Fikuro) lisäksi myös toiminnanohjauksen sanomanvälitysratkaisu OWS. Visma Amplion aiempia tuotteita olivat pienyrityksille suunnatut laskutus- ja kirjanpito-ohjelmat (Passeli Merit, ePasseli ja verkkolaskut.fi), verkkomaksupalvelu Visma Pay ja ajanvarausjärjestelmä DigitalBooker.
Organisaatio.
Visma Ampliolla on Suomessa seitsemän toimipistettä. Niistä suurimmat ovat Porissa ja Helsingissä. Yhtiön pääkonttori sijaitsee Porin Puuvillassa.
Tuotteet.
Visma Amplion tuotteisiin kuuluvat: